Američki Profili: Rachel Lloyd, aktivistica za prava malodobnih prostitutki
Neprofitna organizacija Rachel Lloyd Girls Education and Mentorining Services danas ima 25 uposlenika i pomaže tisućama djevojaka
"U središtu naših aktivnosti je izravna pomoć djevojčicama i ženama. To postižemo tako što odlazimo na ulicu, u pritvorne centre, u grupne domove, dakle, na sva mjesta gdje su mladi ljudi koji su izloženi riziku" Rachel Lloyd je bila seksualno iskorištavana u najranijoj dobi, a danas je aktivistica koja se zalaže za prava mladih ljudi. Bila je seksualno iskorištavana kada joj je bilo tek 3 godine, silovana sa 13, a prostitutka je postala sa 17. Čak i kad je otišla iz svoje domovine Britanije u Njemačku, kako bi počela novi život, i tamo je završila na ulici. Nakon što je tri puta pokušala samoubojstvo, pronašla je utočište u jednoj američkoj crkvi. Ostala je u Sjedinjenim Državama i zaklela se da će ne samo promijeniti svoj život, nego i pomoći drugim mladim djevojkama. Mladi ljudi okrenu se prostituciji iz mnogo razloga. Odrastanje u nesređenoj obitelji, kaže Rachel Lloyd, nije bio jedini i razlog: "Ponekad obitelji tih djevojaka pokušavaju sve što mogu, no tu su razne traume, iskorištavanje u domu i izvan njega. Kada pobjegnete od kuće kao vrlo mlada osoba, to je jedan od najvećih faktora rizika, jer ste ranjivi i lako vas iskoriste." 1998. Rachel Lloyd je odlučila poduzeti nešto protiv problema koji joj je skoro uništio život. Osnovala je organizaciju GEMS, Girls Education and Mentoring Services, u New Yorku. Ova je neprofitna skupina od male organizacije, koju je započela u svom stanu, prerasla u nešto mnogo veće, te sada ima dva ureda i zapošljava 25 ljudi. Njezin rad opisan je u dokumentarnom filmu “Very Young Girls” snimljenom 2008. "U središtu naših aktivnosti je izravna pomoć djevojčicama i ženama. To postižemo tako što odlazimo na ulicu, u pritvorne centre, u grupne domove, dakle, na sva mjesta gdje su mladi ljudi koji su izloženi riziku" - kaže Rachel Lloyd. Organizacija GEMS ovim mladim ljudima nudi ne samo sigurno mjesto i topli obrok, nego i obuku za posao, obrazovanje i bezuvjetnu podršku. Podizanje svijesti o problemima mladih prostitutki i promjena društvenog shvaćanja ovog problema, kaže Rachel Lloyd, ključni su za njegovo rješavanje: "Ako osjećate da će vaša obitelj, zajednica u kojoj živite ili ljudi s kojima radite, u vama uvijek vidjeti prostitutku, da će vas kuditi, i da ćete se uvijek osjećati postiđeno, onda mislite da možete i nastaviti s takvim životom, i ne vidite svrhu u tome da pokušate promijeniti stvari, jer će se ljudi uvijek loše odnositi prema vama i gledati vas na taj način." Predstavnici organizacije GEMS odlaze u lokalne škole i crkve i govore o svojim iskustvima. Rachel Lloyd prisjeća se svojih iskustava u knjizi sjećanja pod naslovom “Girls Like Us”. Organizacije se također zalaže za promjene zakona, a 2008. imala je ključnu ulogu u uspješnom lobiranju zakonodavaca u saveznoj državi New York. Mi smo prvi donijeli zakon koji nalaže da djevojčice mlađe od 16 godina ne mogu biti uhićene i optužene za prostituciju, te da je to pitanje zaštite djece, a ne kazneno pitanje, po kojem bi ta djeca mogla završiti u pritvornim centrima" - kaže Rachel Lloyd. Za svoj rad, Rachel Lloyd dobila je brojne nagrade, uključujući i nagradu Reebok Human Rights Award. "Ova je nagrada vjerojatno prva prepoznala pitanje komercijalne seksualne eksploatacije kao pitanje ljudskih prava" - objašnjava Rachel Lloyd ali i dodaje da su za nju stvarna nagrada uspjesi mladih žena koje - nakon što napuste ulicu - steknu obrazovanje, nađu posao i započnu novi život.